Jahimehed said kütitud metssigade hoiustamiseks külmikud Kõik seakatku riskipiirkondades kütitud metssead peavad olema uuritud sigade Aafrika katku välistamiseks ning nende metssigade liha kuni analüüsitulemuste saabumiseni kasutada ei tohi. „Kuigi suurel osal jahiseltsidest on omal külmkambrid olemas, on seakatku tõrjumiseks suurendatud küttimislimiitide täitmisel tekkinud vajadus täiendavate liha hoiustamisvõimaluste loomiseks,“ ütles veterinaar- ja toiduameti peadirektori asetäitja Olev Kalda. Külmkambrid läksid maksma 48 060 eurot, mis sisaldab nii külmikuid kui ka nende transpordi- ja paigalduskulusid. Kuna tegemist on olulise ennetava meetmega sigade Aafrika katku tõrjumisel metssigade populatsioonis, hüvitab Euroopa Komisjon külmkambrite soetamiseks tehtud kulutused veterinaar- ja toiduametile kuni 75 protsendi ulatuses. Esimese kaheksa külmkambri asukohad pakkus välja Eesti Jahimeeste Selts koostöös kohalike jahiseltsidega. Veterinaar- ja toiduametil on lähiajal plaanis välja kuulutada hange täiendava 20 külmkambri ostmiseks. Seoses intensiivsema küttimisperioodi algusega hakkas veterinaar- ja toidulaboratoorium alates oktoobrist analüüsima seakatku proove ka pühapäeviti. Et kõik proovid jõuaksid õigeaegselt laborisse võtavad veterinaar- ja toiduameti maakondlikud veterinaarkeskused kütitud metssigade proove kokkulepitud kellaaegadel vastu ka laupäeviti ning korraldavad nende transpordi laborisse. Esimesel nädalavahetusel analüüsis laboratoorium 80 kütitud metssea proovi, millest 40 toimetati veterinaar- ja toidulaboratooriumisse VTA maakonnakeskuste kaudu. Keskkonnaministeerium ja keskkonnaamet on teinud jahimeestele ülesandeks küttida alanud jahihooajal sigade Aafrika katku leviku peatamiseks metssigade populatsioonis metssigade arvukuse vähendamiseks vähemalt 29 600 metssiga. Veterinaar- ja toidulaboratooriumi koostatud proovivõtujuhendid, maakondlike veterinaarkeskuste lahtiolekuajad ning lisainfo sigade Aafrika katkust tulenevate piirangute ja kohustuste kohta on leitavad Eesti Jahimeeste Seltsi kodulehelt www.ejs.ee, veterinaar- ja toiduameti, veterinaar- ja toidulaboratooriumi ning sigade Aafrika katku veebilehel www.seakatk.ee. Inimestele sigade Aafrika katk ohtu ei kujuta, kuid võib põhjustada ulatuslikku majanduslikku kahju seakasvatussektorile.
Jahimehed said kütitud metssigade hoiustamiseks külmikud